
Obsahová náplň programu
Stimulačný program na rozvoj schopností žiaka s mentálnym postihnutím na 1. stupni ZŠ pozostáva z 10 stretnutí, ktoré sú zamerané na zrakové rozlišovanie, sluchové rozlišovanie, priestorovú orientáciu, matematické a číselné predstavy, reč, slovnú zásobu, fonematické uvedomovanie, jemnú a hrubú motoriku, grafomotoriku a vizuomotoriku, pamäť, myslenie, pozornosť. Program je venovaný žiakom s mentálnym postihnutím na 1. stupni ZŠ pod vedením odborných zamestnancov SCPP (špeciálny pedagóg, psychológ, sociálny pedagóg). 
Počas 10 stretnutí budú odborní zamestnanci postupne stimulovať a podporovať jednotlivé oblasti aktivitami, didaktickými hrami, pracovnými listami s využitím Hrových aktivít pre deti od sindelár trénerky PaedDr. Petry Šinkovej Arslan
Cieľ
Rozvoj školských spôsobilostí u žiakov s mentálnym postihnutím na prvom stupni základnej školy.
Metódy
· didaktické hry,
· pracovné listy,
· rozhovor,
· spätná väzba.
Aktivity
· rozvoj jemnej, hrubej motoriky a grafomotoriky,
· rozvoj zrakovej a sluchovej pozornosti, vnímania, pamäti
· rozvoj matematických predstáv,
· rozvoj priestorovej orientácie, 
· rozvoj komunikačných zručností,
· rozvoj pamäti, myslenia a pozornosti
· prepájanie zrakových, sluchových a pohybových vnemov
· podpora spolupráce v skupine,
· rešpektovanie pravidiel.

1.stretnutie – rozvoj grafomotoriky, jemnej motoriky
Názov aktivity:	„Popoluška“
Cieľ aktivity: pomocou hmatu vytriediť a vybrať fazuľu spomedzi šošovice
Pomôcky: nádoba, šošovica, veľká fazuľa

Priebeh aktivity: Každý žiak dostane nádobu, v ktorej bude nasypaná šošovica a veľká fazuľa. Žiakovi vopred nepovieme počet fazúľ v nádobe, pomocou hmatu bude musieť každý z nich vybrať všetky fazule, ktoré identifikuje. Fazuľky vyberá pred seba, každý žiak má v nádobe rovnaký počet fazúľ. 
Záver: Po vybratí si spoločne fazuľky spočítame. Porovnáme počty fazúľ. 

Názov aktivity: 	„Cesta nožnicami“ 
Cieľ aktivity: Strihať podľa predlohy 
Pomôcky: Pracovné listy s prekreslenými čiarami – rovné, kľukaté a zubaté 
Priebeh aktivity: Pred začiatkom aktivity si spravíme so žiakmi prstovú rozcvičku. Žiaci dostanú predlohu s pripravenými čiarami a nožnice. Každú čiaru si prejdeme najprv prstom, neskôr čiaru strihajú presne podľa predlohy. 
Záver: Porovnanie vystrihnutých čiar, rozhovor o tom, ktorá čiara bola pre nich náročnejšia. 

Názov aktivity:	 PL – Grafomotorické cvičenie
Cieľ aktivity: Napodobniť grafomotorické tvary v PL
Pomôcky: Pracovný list (Gúľalo sa gúľalo I.), ceruzka
Priebeh: Pred žiakov položíme pracovný list s inštrukciou, aby zopakovali (napodobnili) tvar, ktorý vidia. Necháme žiakov pracovať samostatne. V prípade, že sa žiakom nedarí napodobniť jednotlivé tvary, pomôžeme im.
Záver: Necháme žiakov zhodnotiť ako sa im darilo.

2. stretnutie – stimulácia zrakovej pozornosti, rozlišovanie predmetov podľa vlastností
Názov aktivity: 	„Skryté predmety“
Cieľ aktivity: Rozpoznať predmety podľa ich časti, podľa vlastností
Pomôcky: predmety dennej potreby (hrebeň, kľúče, nožnice...), obrúsok, ktorým predmety zakryjeme
Priebeh: Pod obrúsok uložíme predmety, s pod obrúska necháme trčať len ich časti. Žiak ma pomenovať všetky predmety bez toho, aby sa predmetov dotýkalo
Záver: Žiaci zhodnotia či sa im aktivita páčila/nepáčila, ktorý z predmetov bolo najťažšie pomenovať alebo rozpoznať.
Názov aktivity: 	„Nájdi všetky...“
Cieľ aktivity: Nájsť na obrázku skryté autá/motýle
Pomôcky: PL č. 1 a 6 Hrové aktivity pre deti, ceruzka
Priebeh: So žiakmi si spravíme prstovú rozcvičku. Pred každého z nich položíme PL s inštrukciou, že na obrázku sú skryté autá/myšky. Nájdi všetky autá/myšky.
Záver: Spoločne si skontrolujeme, či žiaci našli všetky ukryté predmety. 

Názov aktivity: 	„Farebný svet“
Cieľ aktivity: Triediť predmety podľa farby
Pomôcky: kartičky farieb, farebné obrázky, vrecúško.
Priebeh: So žiakmi si pomenujeme obrázky na kartičkách a určíme aj ich farbu. Na lavicu si uložíme kartičky s farbami, ktoré si znova so žiakmi zopakujeme. Postupne si z vrecúška vyberajú obrázky, pomenujú ich a určia ich farbu. Následne obrázok uložia na kartičku rovnakej farby.
Záver: Počas aktivity necháme žiakov navzájom si kontrolovať správnosť svojich odpovedí.

3. stretnutie – stimulácia sluchovej pozornosti a grafomotoriky
Názov aktivity: 	„Kde si Červená Čiapočka“
Cieľ aktivity: Identifikovať slovo v texte a reagovať naň zvukom/pohybom (dupnutím, tlesknutím)
Pomôcky: Rozprávka o Červenej Čiapočke.
Priebeh: Žiakom čítame Rozprávku o Červenej Čiapočke (vyberáme text, kde sa meno Červená Čiapočka opakuje častejšie). Žiakom vysvetlíme podstatu úlohy, tlesknú vždy vtedy, keď pri čítaní rozprávky započujú meno Červená Čiapočka. Obmenou pri vyššom počte žiakov môže byť výmena postavy (vlk, babička), prípadne zmena pohybu.
Záver: Spoločne so žiakmi si zhodnotíme priebeh aktivity.

Názov aktivity: 	„Napodobni zvuk“
Cieľ aktivity: Napodobniť zvuk predmetov
Pomôcky: Obrázky predmetov, zvierat
Priebeh: Na lavicu si rozložíme obrázky. So žiakmi rozdelíme obrázky na veci a na zvieratá. Žiaci dostanú inštrukciu: Každý z týchto predmetov a každé z týchto zvierat vydáva nejaký zvuk, skús určiť aký zvuk to je? Všetky zvuky si spoločne zopakujeme.
Záver: Na záver si každý so žiakov vytiahne spomedzi obrázkov jeden a znova napodobní jeho zvuk.

Názov aktivity:	 PL – Grafomotorické cvičenie
Cieľ aktivity: Napodobniť grafomotorické tvary v PL
Pomôcky: Pracovný list (Gúľalo sa gúľalo I.), ceruzka
Priebeh: Pred žiakov položíme pracovný list s inštrukciou, aby zopakovali (napodobnili) tvar, ktorý vidia. Necháme žiakov pracovať samostatne. V prípade, že sa žiakom nedarí napodobniť jednotlivé tvary, pomôžeme im.
Záver: Necháme žiakov zhodnotiť ako sa im darilo.

4. stretnutie – stimulácia zrakového vnímania
Názov aktivity: 	„Rovnaký – rozdielny“
Cieľ aktivity: Určiť či je dvojica obrázkov rovnaká alebo rozdielna
Pomôcky: Predlohy 1 – 9 Hrové aktivity pre deti (časť Zrakové vnímanie)
Priebeh: Pripravíme si rozstrihané dvojice obrázkov z predlôh. Pred žiakov predkladáme jednotlivé dvojice v ľubovoľnom poradí s inštrukciou „Sú tieto obrázky rovnaké alebo rozdielne (iné)? Zároveň žiaka vyzveme, aby nám rozdiel ukázalo. „Kde vidíš rozdiel“
Záver: Spoločne si zhodnotíme aktivity, vyberieme dvojicu obrázkov, ktorá bola pre nich najľahšia a ktorá zase najťažšia.

Názov aktivity: 	„Oči si pamätajú“
Cieľ aktivity: Zapamätať si a vybrať správny obrázok
Pomôcky: Kartičky pexesa, obrúsok
Priebeh: Pripravíme si rozličné predmety (najlepšie dvojmo). Žiakov rozdelíme do dvojíc. Ukážeme žiakom obrázky 3, 4 nakoniec 5 a povieme im, aby sa na ne pozerali a pokúsili si ich zapamätať. Obrázky prikryjeme obrúskom. Položíme pred dvojicu rad obrázkov (5, 6,7), pričom medzi nimi budú aj tie, ktoré si mali žiaci zapamätať. Úlohou dvojice je vybrať iba tie obrázky,   ktoré si malo zapamätať.
Záver:  Zhodnotíme spoluprácu žiakov v dvojiciach. 

Názov aktivity: 	„Zahrajme si pexeso“
Cieľ aktivity: Nájsť rovnaké dvojice obrázkov
Pomôcky: pexeso z predchádzajúcej úlohy
Priebeh: Žiaci pracujú s pexesom z predchádzajúcej úlohy (obrázky už videli, nebudú to nové obrázky). Na lavicu si rozložíme kartičky pexesa, určíme si poradie hráčov a hráme hru až kým, jeden z hráčov nenájde aj poslednú dvojicu.
Záver: Zhodnotíme spoločne aktivitu a dodržiavanie pravidiel. Spoločne si zrátame dvojice obrázkov pexesa.

5. stretnutie – stimulácia sluchového vnímania a sluchovej pamäti, priestorovej orientácie
Názov aktivity: 	„Správne – nesprávne“
Cieľ aktivity: Sluchom rozpoznať či sú dvojice slov rovnaké alebo rozdielne
Pomôcky: Bez pomôcok
Priebeh: Pripravíme si dvojice slov, ktoré znejú rovnako alebo rozdielne. V ruke držíme hračku (pri menších žiakoch) za ktorú budeme dvojice slov hovoriť.  Ideme učiť hračku rozprávať, žiak bude kontrolovať, či hračka opakuje správne. Úlohou žiakov je identifikovať, či dvojica slov bola vyslovená rovnako alebo rozdielne. 
Záver: Oznámkujeme hračku, ktorá sa učila rozprávať. Necháme žiakov známkovať hračku a zdôvodniť, prečo sa tak rozhodli.

Názov aktivity: 	„Rozlišovanie hlások“
Cieľ aktivity: Triediť slová podľa prvej hlásky
Pomôcky: Obrázky slov, ktoré sa začínajú na  hlásky s, z, c, š, ž, č; košík na obrázky, predmety ako vlak (ššš), had (sss) a pod.
Priebeh: So žiakmi si sadneme v triede do kruhu. Predložíme pred ne predmety, ktoré znázorňujú prvú hlásku. Učiteľka drží v ruke košík s obrázkami smerom nadol. Žiaci si postupne vyberajú po jednom obrázku. Obrázok pomenujú, určia prvú hlásku a následne položia pred predmet, ktorý danú hlásku znázorňuje. 
Záver: Zhodnotíme si spoločne aktivitu, žiaci počas aktivity nenapovedajú spolužiakom.
Názov aktivity: 	„Kde čo mám“
Cieľ aktivity: Orientovať sa na vlastnom tele, pomenovať a správne určiť jednotlivé časti tela 
Pomôcky: bez didaktických pomôcok 
Priebeh aktivity:  Žiaci stoja v rade a učiteľ pred nimi. Úlohou žiakov bude správne určovať a pomenovávať časti svojho tela. 
· Ukáž, kde máš pravé oko, ľavé oko, nos, ústa, bradu, ľavé ucho, pravé ucho.
· Ukáž pravú ruku, ľavú ruku, pravú nohu, ľavú nohu.
· Chyť sa pravou rukou pravého oka.
· Chyť sa ľavou rukou ľavého ucha.
· Chyť sa ľavou rukou nosa.
· Chyť sa pravou rukou ľavého ucha.
· Chyť sa ľavou rukou pravého kolena.
Krížové ukazovanie podľa potreby predvádza učiteľka spolu so žiakmi, ako spätnú väzbu. Poprípade úkon rozdelí na 2 časti.
Záver: Počas aktivity sledujeme, či každý zo žiakov zvláda orientovať sa na vlastnom tele aj upevnenie pravo-ľavej orientácie. 

6. stretnutie – stimulácia prepájania zrakových, sluchových a pohybových vnemov, grafomotorika
Názov aktivity: 	„Ako si zvieratá kreslili“
Cieľ aktivity: Priradiť obrázok s správnemu zvieraťu
Pomôcky: Predlohy 26 a 27 Hrové aktivity pre deti (časť prepájanie zrakových, sluchových a pohybových vnemov)
Priebeh aktivity: Vystrihneme si kartičky s predlohy. Na jednej polovici je zviera a na druhej obrázok, ktorý zviera nakreslilo. Žiakom ukazujeme postupne obrázky. Úlohou žiakov je správne priradiť kresbu k zvieraťu. Žiaci pracujú v skupine.
Záver: Spoločne zhodnotíme aktivity a spoluprácu v skupine.


Názov aktivity: 	„Poháre“
Cieľ aktivity: Správne zoradiť 5 pohárov (čierny, červený, modrý, žltý, zelený) podľa predlohy
Pomôcky: Spoločenská hra SPEED CUPS, zvonček
Priebeh aktivity: Žiaci sedia v triede v rade, každý dostane sadu 5 pohárov zo spoločenskej hry. Na učiteľskom stole je položený zvonček a na tabuli napísané mena žiakov. Pred žiakov predkladáme obrázky, úlohou žiakov je podľa predlohy usporiadať poháre, ktoré majú pred sebou, skontrolovať si svoj rad a ak si myslí, že úlohu má splnenú príde zazvoniť na zvonček. V prípade, že má poháre usporiadané správne, získava bod. Kto získa najvyšší počet bodov vyhráva.
Záver: Spoločne zhodnotíme aktivitu a rozprávame sa o tom čo sa nám páčilo a čo nie. Počas aktivity dbáme na dodržiavanie pravidiel a bezpečnosť.

Názov aktivity:	 PL – Grafomotorické cvičenie
Cieľ aktivity: Napodobniť grafomotorické tvary v PL
Pomôcky: Pracovný list (Gúľalo sa gúľalo I.), ceruzka
Priebeh: Pred žiakov položíme pracovný list s inštrukciou, aby zopakovali (napodobnili) tvar, ktorý vidia. Necháme žiakov pracovať samostatne. V prípade, že sa žiakom nedarí napodobniť jednotlivé tvary, pomôžeme im.
Záver: Necháme žiakov zhodnotiť ako sa im darilo.

7. stretnutie – stimulácia matematických predstav
Názov aktivity:	„Myš a syr“
Cieľ: správne identifikovať a triediť geometrické tvary
Pomôcky: didaktická hra Myš a syr 
Priebeh aktivity: Pred každé dieťa položíme hubku na riad, v ktorej sú „zapichnuté“ rôzne geometrické tvary, vyzerajúce ako syr (kruh, obdlžník, trojuholník, štvorec). Pred dieťaťom sú pripravené 4 papierové poháre s myškou, ktorá drží v ruke syr konkrétneho geometrického tvaru. Úlohou dieťaťa bude vybrať z hubky „syr“ a hodiť ho správnej myške, do správneho pohára. 
Záver: Zopakovanie názvov jednotlivých tvarov, skontrolovanie správnosti riešenia. 

Názov aktivity: 	„Žlté, červené, zelené“
Cieľ aktivity: Pomenovať obrázky v PL, vymaľovať podľa pokynov
Pomôcky: PL č. 18 Hrové aktivity pre deti (časť matematika), farbičky
Priebeh aktivity: Žiaci dostanú pred seba pracovný list. Spoločne si pomenujeme obrázky. Postupne sa pýtame žiakov Čo je zelené?, Čo je červené?, Čo je žlté? Žiaci vyfarbujú obrázkov podľa pokynov. Po vypracovaní pokračujeme v hre a pýtame sa žiakov: Čo je červené u Vás doma?, Čo červené vidíš vonku?, Čo ešte je zelené, žlté a pod.
Záver: Zhodnotíme spoločne aktivitu.

Názov aktivity: 	„Guľôčkové počítanie“
Cieľ aktivity: Určiť správny počet
Pomôcky: Farebné guľôčky, kartičky s číslami 1 – 10
Priebeh hry: Každý žiak dostane farebné guľôčky. Učiteľka drží v ruke kartičky s číslami. Žiaci si postupne vyťahujú kartičku s číslom, následne majú priradiť správny počet guľôčok k číslu. Aktivitu niekoľkokrát opakujeme.
Záver: Zhodnotíme spoločne aktivitu, ako sa komu darilo.

8. stretnutie – stimulácia komunikačných schopností
Názov aktivity: 	„Príbeh o Troch prasiatkach“
Cieľ aktivity: Pracovať s Rozprávkou o Troch prasiatkach
Pomôcky: Rozprávka
Priebeh hry: Učiteľka rozpráva rozprávku, snaží sa meniť hlasy. Spolu so žiakmi isté časti dramatizuje (ako vlk klope na dvere, ako fúka na domčeky a pod.) Následne pracujeme s textom, kladieme žiakom otázky:
· Aké zvieratká boli hlavnými postavami?
· Prečo prasiatka odišli do sveta?
· Z čoho si postavilo domček prvé prasiatko, druhé prasiatko, tretie prasiatko?
· Kto bol zlý v rozprávke?
· Ako skončil vlk na konci príbehu?
Záver: Spoločne si zhodnotíme aktivitu a vyberieme žiaka, ktorý odpovedal na najviac otázok správne.
Názov aktivity: 	„Od začiatku až do konca“
Cieľ aktivity: Usporiadať príbeh pomocou obrázkov
Pomôcky: Situačné obrázky rozprávky o Troch prasiatkach
Priebeh hry: Žiaci dostanú sériu obrázkov. Po vypočutí rozprávky je úlohou žiakov usporiadať obrázky v poradí, v akom po sebe nasledujú.
Záver: Spoločne si skontrolujeme poradie obrázkov.

Názov aktivity: 	„Omaľovánka“
Cieľ aktivity: Vyfarbiť obrázok
Pomôcky: omaľovánky, farbičky
Priebeh:  Ako relaxačnú aktivitu, žiaci vyfarbujú omaľovánku k rozprávke. 
Záver: Spoločne si predstavíme vymaľované obrázky.

9. stretnutie – stimulácia prepájania zrakových, sluchových a pohybových vnemov, priestorovej orientácie. grafomotorika
Názov aktivity: 	„Korálky“
Cieľ aktivity: Správne zoradiť korálky podľa predlohy
Pomôcky: Korálky (rôznych tvarov a farieb), predlohy, paličky, šnúrky, stojan
Priebeh hry: Žiaci dostanú stojan, na ktorý budú ukladať korálky. Na stojane je uložená jedna z predlôh, ktorú majú žiaci zostaviť. Postupne na stojane vymieňame predlohy.
Záver: Spoločne si zhodnotíme aktivitu.

Názov aktivity: 	„Na ceste“
Cieľ aktivity: Vyfarbiť autá podľa inštrukcie v PL
Pomôcky: PL č. 28 Hrové aktivity pre deti (časť orientácia v priestore), farbičky
Priebeh aktivity: Pred žiakov položíme PL. Žiaci si ho majú pozorne prezrieť a nájsť všetky autá. Ak spoločne so žiakmi nájdeme všetky autá, prejdeme k jednotlivým inštrukciám podľa zadania v PL.
Záver: Spoločne so žiakmi si skontrolujeme, či sa im podarilo úlohu splniť podľa zadaní.



Názov aktivity:	 PL – Grafomotorické cvičenie
Cieľ aktivity: Napodobniť grafomotorické tvary v PL
Pomôcky: Pracovný list (Gúľalo sa gúľalo I.), ceruzka
Priebeh: Pred žiakov položíme pracovný list s inštrukciou, aby zopakovali (napodobnili) tvar, ktorý vidia. Necháme žiakov pracovať samostatne. V prípade, že sa žiakom nedarí napodobniť jednotlivé tvary, pomôžeme im.
Záver: Necháme žiakov zhodnotiť ako sa im darilo.

10. stretnutie – stimulácia priestorovej orientácie, vnímanie časovej postupnosti
Názov aktivity: 	„Hádaj na čo myslím“
Cieľ aktivity: Uhádnuť predmet podľa indícií. Vedieť sa zorientovať v priestore.
Pomôcky: predmety v triede
Priebeh aktivity: Žiakom opisujeme nejaký predmet, ktorý sa nachádza v triede. „Myslím si vec, ktorá je červenej farby a má guľatý tvar“, „Myslím si vec, ktorá je modrej farby a má obdĺžnikový tvar a pod. Úlohou žiakov je uhádnuť o aký predmet učiteľka opisuje a určiť, kde v priestore triedy sa nachádza.
Záver: Zhodnotíme spoločne aktivitu a spoluprácu medzi spolužiakmi.

Názov aktivity: 	„Čo bolo skôr?“
Cieľ aktivity: Určiť správne poradie obrázkov.
Pomôcky: Predloha č. 28 Hrové aktivity pre deti (časť vnímanie časovej postupnosti), kartičky iných situačných obrázkov a dejových postupností.
Priebeh aktivity: Ukážeme žiakom obrázky, na ktorých sú znázornené situácie alebo nejaký dej. Obrázky budú v poprehadzovanom poradí. Žiak má určiť čo sa stalo skôr, a uložiť obrázky do správneho poradia. Následne vyzveme žiaka aby  porozprávalo, čo vidí na obrázkoch. Môže sa pokúsiť porozprávať príbeh na základe obrázkov.
Záver: Spoločne zhodnotíme aktivitu. Žiaci najprv pracujú v dvojiciach, následne aktivitu skúšajú samostatne, podľa svojich schopností. 

Názov aktivity: 		„Pozorne počúvaj“
Cieľ aktivity: Sluchom rozlíšiť zvukovo podobné slová
Pomôcky: PL č. 13 Hrové aktivity pre deti (časť sluchové vnímanie), farbičky
Priebeh aktivity: žiakom predložíme PL. Úlohou žiakov je vymaľovať ten, ktorý určí ako správnu odpoveď. Ak niektorý z obrázkov nevedia žiaci pomenovať, pomenujeme si ho spoločne. Hlásku v slove môžeme zdôrazniť. Slová si spoločne zopakujeme.
Záver: Žiaci si navzájom kontrolujú vypracovanie PL. Spoločne si zhodnotíme aktivitu.
